Rugby-moord: Vonnis word Vrydag verwag | Maroela Media
Krishen Shah, staatsaanklaer, het Donderdag in die Durbanse streekshof voor landdros Trevor Levitt geëis dat hy 'n swaar vonnis opgelê word.
Adv. Christo van Schalkwyk, Shepard se prokureur, het egter aangevoer sy kliënt moet nie gestraf word om Williams se afsterwe te probeer wreek nie.
Levitt sal na verwagting Vrydag die 25-jarige Shepard vonnis vir sy aandeel in die dood van Williams in 2013 ná 'n Superrugby-wedstryd by die Kings Park-stadion in Durban.
Van Schalkwyk voer aan sy kliënt moet slegs korrektiewe toesig opgelê word, en daar is geen doel waarom hy uit die samelewing verwyder moet word nie.
Shepard is in Junie skuldig bevind aan strafbare manslag vir sy rol in die voorval op 23 Maart 2013.
Hy is aanvanklik saam met drie ander persone aangekla. Die saak teen Andries van der Merwe,
Dustin van Wyk en Shepard se ouer broer, Kyle Shephard, is in Desember teruggetrek. Levitt het gesê die bewyse teen die drie persone voldoen nie aan die vereiste standaarde vir 'n prima facie-saak teen hulle nie. Hulle het tereg gestaan op aanklag van moord, aanranding met die doel om ernstige liggaamlike skade aan te rig, crimen injuria en openbare geweld.
Van Schalkwyk het daarop gewys dat alhoewel sy kliënt die enigste een is wat skuldig bevind is, is dit 'n feit dat daar nog mense was wat in die bakleiery deelgeneem het wat tot Williams se dood gelei het en sy kliënt moet nie gestraf word vir die optrede van ander persone wat nie vervolg is nie.
Hy het bygevoeg sy kliënt het dit nie beplan nie. "Die oortreding is een van nalatigheid."
Die hof het tydens die saak gehoor Williams was by 'n aantal voorvalle betrokke voor hy noodlottig beseer is in die bakleiery.
Van Schalkwyk het gesê die samelewing sal niks deur Shepard se tronkstraf baat nie, en sy straf kan beter uitgedien word terwyl hy 'n produktiewe lid bly van die samelewing. "Watter waarde voeg jy by tot die samelewing as jy in die tronk sit? Die straf is dat jy moet terugbetaal." Hy stel korrektiewe toesig voor.
Shah hou egter vol die tronk is 'n plek waar mense gestraf word. "Daar moet 'n mate van straf uitgedien word. Die staat versoek 'n swaar vonnis." Hy het gesê die aanval was "lafhartig" en Williams was in die minderheid.
Die hof het vroeër Donderdag gehoor hoe Shepard se pa verduidelik hoe hul lewens 'n lewende hel geraak het ná die voorval. Hy het sy seun as "saggeaard" beskryf en gesê die familie is vervolg op sosiale media deur "sleutelbord lafaards". "Mens word geoordeel en vervolg deur sosiale media," het hy gesê. Volgens hom is hulle veral op Facebook aangeval en hulle dien self byna tronkstraf uit omdat hulle nêrens heen wil gaan nie.
Lees alle vorige berigte oor Brett Williams op Maroela Media.
"Nalatigheid" se voet. Ja hy was nie alleen nie en dit is jammer dat die ander nie vervolg is nie. Hulle almal is hierdie'sterk' mannetjies wat ons so gereeld by plekke sien wat alles met vuiste wil regmaak want hulle is mos 'cool'. Sit hom in die tronk, hy was deel van die oorsaak dat n familie van iemand ontneem is as gevolg van sy dade.